Document ID: 32014R1362

KOMISIJOS ĮGYVENDINIMO REGLAMENTAS (ES) Nr. 1362/2014
2014 m. gruodžio 18 d.
kuriuo nustatomos iš Europos jūrų reikalų ir žuvininkystės fondo lėšų finansuojamų veiksmų programų tam tikrų dalinių pakeitimų supaprastintos tvirtinimo tvarkos taisyklės ir metinių tų programų įgyvendinimo ataskaitų formato ir pateikimo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas Nr. 1255/2011 (1), ypač į jo 22 straipsnio 1 dalį ir 114 straipsnio 3 dalį,
kadangi:
(1)
pagal Reglamento (ES) Nr. 508/2014 20 straipsnį visi iš Europos jūrų reikalų ir žuvininkystės fondo (EJRŽF) lėšų finansuojamų veiksmų programų daliniai pakeitimai turi būti patvirtinti Komisijos;
(2)
pagal Reglamento (ES) Nr. 508/2014 22 straipsnio 2 dalį veiksmų programų pakeitimų pateikimo ir tvirtinimo procedūros bei tvarkaraščiai supaprastinami, kai: a) veiksmų programų pakeitimai yra susiję su lėšų perkėlimu tarp Sąjungos prioritetų, jeigu perkeltos lėšos neviršija 10 % Sąjungos prioritetui skirtos sumos; b) veiksmų programų pakeitimai yra susiję su priemonių arba atitinkamų veiksmų rūšių ir susijusios informacijos bei rodiklių nustatymu arba panaikinimu; c) veiksmų programų pakeitimai yra susiję su priemonių aprašų keitimu, įskaitant tinkamumo finansuoti sąlygų keitimą; d) pakeitimus reikia padaryti pasikeitus Sąjungos vykdymo užtikrinimo ir kontrolės politikos prioritetams. Tokie veiksmų programų pakeitimai ir numatomi jų rezultatai neturėtų kirstis su bendru programos intervencinės veiklos loginiu pagrindu, pasirinktais Sąjungos prioritetais ir konkrečiais tikslais ir turėtų nekelti abejonių dėl jų suderinamumo su galiojančiomis taisyklėmis ir praktika;
(3)
todėl būtina nustatyti veiksmų programų pakeitimų, nurodytų Reglamento (ES) Nr. 508/2014 22 straipsnio 2 dalyje, supaprastintos tvirtinimo tvarkos taisykles. Pagal tą tvarką Komisija turėtų galėti valstybių narių pateiktus tokius veiksmų programų pakeitimus patvirtinti per trumpesnį laiką. Atsižvelgiant į laiko suvaržymus, pagal supaprastintą tvarką valstybės narės turėtų būti įpareigotos kartu su prašymu pateikti visą reikiamą informaciją, kad Komisija galėtų išsamiai įvertinti siūlomus pakeitimus;
(4)
pagal Reglamento (ES) Nr. 1303/2013 50 straipsnį ir Reglamento (ES) Nr. 508/2014 114 straipsnį kiekviena valstybė narė 2016-2023 m. laikotarpiu turi kasmet iki gegužės 31 d. Komisijai pateikti metinę savo veiksmų programos įgyvendinimo ataskaitą;
(5)
valstybių narių pateikiamų metinių įgyvendinimo ataskaitų informacija turėtų derėti ir būti palyginama tiek su tos pačios valstybės narės kitų metų įgyvendinimo ataskaitomis, tiek su kitų valstybių narių ataskaitomis. Taip pat turėtų būti galima sukaupti ataskaitų duomenis EJRŽF lygmeniu arba, jei prireiktų, visų Europos struktūrinių ir investicijų fondų lygmeniu;
(6)
būtina nustatyti tų metinių įgyvendinimo ataskaitų formato ir pateikimo taisykles;
(7)
siekiant užtikrinti greitą šiame reglamente numatytų priemonių taikymą, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
(8)
šiame reglamente numatytos priemonės atitinka Jūrų reikalų ir žuvininkystės fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Veiksmų programų pakeitimų tvirtinimas supaprastinta tvarka
1. Kai valstybė narė Komisijai teikia prašymą patvirtinti jos veiksmų programos pakeitimą, kuriam taikoma Reglamento (ES) Nr. 508/2014 22 straipsnio 2 dalis, ji paprašo Komisijos tą pakeitimą patvirtinti supaprastinta tvarka pagal šį straipsnį.
2. Prašymai patvirtinti pakeitimą supaprastinta tvarka gali būti teikiami tik dėl Reglamento (ES) Nr. 508/2014 22 straipsnio 2 dalyje nurodytų pakeitimų.
3. Jeigu Komisija mano, kad atitinkamos valstybės narės pagal 1 straipsnį pateikta su pakeitimu susijusi informacija nėra išsami, ji prašo pateikti visą reikiamą papildomą informaciją. 4 ir 5 dalyse nustatytas laikotarpis pradedamas skaičiuoti kitą dieną nuo išsamaus prašymo patvirtinti veiksmų programos pakeitimą gavimo dienos, kurią valstybei narei nurodo Komisija.
4. Jei Komisija valstybei narei neatsiunčia jokių pastabų per 25 darbo dienas nuo prašymo supaprastinta tvarka patvirtinti veiksmų programos pakeitimą dienos, laikoma, kad Komisija jį patvirtino.
5. Jei per 25 darbo dienas nuo prašymo supaprastinta tvarka patvirtinti veiksmų programos pakeitimą Komisija valstybei narei atsiunčia pastabų, veiksmų programos pakeitimas tvirtinamas Reglamento (ES) Nr. 1303/2013 30 straipsnio 2 dalyje ir Reglamento (ES) Nr. 508/2014 20 straipsnio 1 dalyje nustatyta tvarka.
2 straipsnis
Metinių įgyvendinimo ataskaitų formatas ir pateikimas
Reglamento (ES) Nr. 1303/2013 50 straipsnyje ir Reglamento (ES) Nr. 508/2014 114 straipsnio 2 dalyje nustatytas metinių įgyvendinimo ataskaitų turinys išdėstomas laikantis šio reglamento priede pateikto šablono.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 18 d.

Labels: 19
10
8
6
12
15